
Barátságok és baráti társaságok a csíkpálfalvi fiatalok közösségében

Egy nagy számban magyarok lakta területen könnyedén kialakulhat több baráti társaság,
anélkül, hogy nyelvi korlátokba ütközne. A felgyorsult kommunikációs- és mobilitási
lehetőségek lehetővé tették a gyakori kapcsolattartást, mind személyes, mind online felületen. A
területi korlátok minimalizálódtak, a városhoz közeli lét befolyással lehet a helyi fiatalok
szórakozási, kikapcsolódási szokásaira.
Kutatásom célja bemutatni a különböző érdekek és célok mentén szerveződött
csíkpálfalvi baráti társaságokat, amelyek csupán Csíkszeredától 5km-re elhelyezkedő, felgyorsult
és modernizált faluban jöttek létre. Elemzem a helyi fiatalok találkozási pontjait, emberközi
kapcsolatait, társulási típusainak fontosságát is. Továbbá tárgyalom az általuk szervezett közös
programok fenntarthatóságát és szervezési módját. A város közelségéből adódóan fontos
szempont, hogy a hagyományos rurális térségre jellemző, fiatalok által látogatott szórakozási
lehetőségek mellett ezen baráti társaságok hogyan viszonyulnak az urbánus tér nyújtotta közös
tevékenységekhez.
Pálfalván nem sok előzetes vizsgálat készült, így arra törekedtem, hogy minél
részletesebb információkat kapjak a helybéli fiatalok barátkozási szokásairól és mindennapjairól.
Kutatásom alapját 21 tematikus kvalitatív interjú képezi, melyet olyan helybéli nagyserdülőkkel
és fiatal felnőttekkel készítettem, akik 17-25 év közöttiek. 9 db interjút 2019 őszén készítettem
el, míg az interjúk többi részét egy évvel később (2020 őszén és 2021 tavaszán), így viszonyítási
alapot kapva: mi változott egy év alatt a baráti társaságokban, hogyan hatott a koronavírus a
barátságokra. A kapott információkat fenomenológiai jelentéskondenzációval dolgoztam fel.



